寄題史伯魚讀書堂
作者：李正民
朝代：宋

paragraphs: 臧室繙經何太漫，鄴侯萬軸新堪玩。
長大誰如伯業勤，晝眠多似邊韶慢。
斯堂扁榜號讀書，讀之百過樂有餘。
焚膏繼晷自克己，彬彬學子顔之徒。
念我壯年遊天禄，萬卷盡觀如不足。
羽陵蠹簡拂蟫魚，太一青藜曾照燭。
辛勤白髪但嘗膽，燕坐茅齋猶泛覽。
年來老眼漸昏眵，每展青編憎墨淡。